Esson logo
Synteettinen moottoriöljy Mobil 1
**Exxon Mobil Corporation** tai lyhyemmin **ExxonMobil** on yhdysvaltalainen, maailman suurin öljyn tuottaja ja myyjä. Yhtiö on markkina-arvoltaan yksi maailman suurimmista yhtiöistä. Yhtiö perustettiin Exxonin ja Mobilin fuusioituessa 30. marraskuuta 1999, ja se on Exxonin, Mobilin ja Esson emoyhtiö.

Exxon Mobil on markkina-arvoltaan ja liikevaihdoltaan maailman suurin yhtiö sekä myynnillä mitattuna maailman toiseksi suurin.*lähde?* Vuonna 2008 Exxon Mobilin markkina-arvo oli yli 345 miljardia eli lähes kymmenen kertaa Suomen valtion vuosibudjetin kokoinen.

Exxon Mobilin pääkonttori sijaitsee Irvingissä, Texasissa. Yritys oli vuoden 2012 Fortune 500 -listalla sijalla 2.

Nesteen entinen biopolttoaineliiketoiminnan johtaja Kaisu Hietala valittiin Exxon Mobilin hallitukseen vuonna 2021.

Historia
--------

Exxon ja Mobil ovat perua John D. Rockefellerin omistamasta Standard Oil -yhtiöstä. Standard Oil pilkottiin Yhdysvaltain Korkeimman oikeuden päätöksellä 34 osaan vuonna 1911. Exxon tunnetaan yhä Yhdysvaltojen ulkopuolella nimellä **Esso** eli tuotemerkillä, jonka yritys otti käyttöön vuonna 1923. *Esso*-nimi oli muunnos Standard Oilin alkukirjaimista.

*Exxon Valdez*, Exxon Mobilin omistama öljytankkeri, ajoi karille 24. maaliskuuta 1989 Alaskan rannikolla. Mereen pääsi suuri määrä raakaöljyä, joka aiheutti laajan ympäristökatastrofin.

Exxon teki vuonna 2005 ennätysmäisen 36 miljardin dollarin tuloksen, johon vaikuttivat korkeat kaasun ja öljyn hinnat, jotka nousivat Rita- ja Katrina-hurrikaanien vuoksi. Tuottoisan öljyteollisuuden saamat verohelpotukset herättivät kovaa kritiikkiä poliitikoilta.

### Exxon Mobil Suomessa

Suomessa sijaitsee vuonna 1957 perustettu Pohjoismaiden suurin moottori- ja vaihteistoöljyjä, laivaöljyjä sekä muita öljyjä teollisuuden käyttöön valmistama Naantalin voiteluainetehdas.

Exxon Mobililla oli Suomessa huoltoasemia vuosikymmenien ajan, mutta bensiinin vähittäisjakelu Esso-nimellä myytiin S-ryhmälle joulukuussa 2006. SOK myi Esson osakekannan kokonaisuudessaan edelleen St1 Holding Oy:lle tammikuussa 2007. St1 myy SOK:lle runsaat 40 Esson asemakiinteistöä. Suomessa jaeltavan polttonesteensä Esso osti pääasiassa Nesteeltä, mutta se teki ostoja myös ulkomaisilta jalostamoilta ympäri Eurooppaa.

Kritiikki
---------

Toimittaja Paul Brownin mukaan Exxon on lahjoittanut vuodesta 1998 lähtien yli 18 miljoonaa dollaria Kioton sopimusta vastustaville ryhmille. Brownin mukaan fossiilisen energian tuottajat ovat kokeneet ilmastonmuutoksen uhaksi yritystoiminnalle.

Brittiläinen The Times-lehti kertoi heinäkuussa 2010 ilmestyneessä artikkelissa, että yhtiö oli käyttänyt edellisvuoden aikana noin 1,2 miljardia euroa ilmastonmuutosta vastustaville ja vähätteleville organisaatioille. Kesäkuussa 2009 The Guardian julkaisi artikkelin, jossa lueteltiin yhtiöltä tukea saaneita ilmastonmuutosta vastustavia tahoja, sekä näiden vastaanottamia summia.

Vuonna 2023 Science-lehdessä julkaistun Harvardin yliopiston ja Potsdamin ilmastontutkimusinstituutin tutkimuksen mukaan sekä riippumattomat tutkijat, että yhtiön omat asiantuntijat varoittivat yhtiötä jo 1970-luvulla ilmastonmuutoksen ja fossiilisten polttoaineiden yhteydestä. Tutkimuksen mukaan yhtiön asiantuntijat varoittelivat yhtiötä vertaisarvioiduilla tutkimuksilla yhteensä 72 kertaa vuosina 1977-2002 ja heidän ennustuksensa olivat "tyrmistyttävän täsmällisiä". Exxon on kieltänyt väitteet. 

### Exxon Valdezin öljyonnettomuus

*Pääartikkeli: Exxon Valdezin öljyonnettomuus*Öljytankkeri Exxon Valdez ajoi karille väistäessään jäävuorta Alaskan lähistöllä 24. maaliskuuta 1989. Onnettomuuden seurauksena mereen valui yli 40 000 tonnia raakaöljyä. Karilleajo on yksi maailman suurimmista ja tuhoisimmista öljykatastrofeista, joka aiheutti mittavia tuhoja ympäristölle ja vielä vuonna 2014 alueelta löytyi tankkerista valunutta öljyä. Yhdysvaltain korkein oikeus määräsi yhtiön maksamaan 1,6 miljardin euron korvauksia onnettomuudesta kärsineille, mutta piti myöhemmin näitä liiallisina ja alensi summan runsaaseen 300 miljoonaan euroon.

Lähteet
-------

1. 1 2  *Forbes*: ExxonMobil (englanniksi)
2. ↑  Financial Statements for Exxon Mobil Corporation (englanniksi)
3. ↑  Business Headquarters Exxon Mobil
4. ↑  Fortune 500 Snapshot Exxon Mobil CNN. Viitattu 5.6.2013.
5. ↑  Öljyjätti Exxonin hallitukseen noussut Kaisa Hietala puhuu kohun nostaneesta valinnastaan – "En ole ympäristöaktivisti" *Ilta-Sanomat*.  6.6.2021. Viitattu 23.1.2024.
6. ↑  Our history, Brand history, Exxon Mobil Corporation 2003-2009, (englanniksi)
7. ↑  Exxon Valdez US EPA. Viitattu 5.6.2013. (englanniksi)
8. ↑  Romero, Simon; Andrews, Edmund L.: At Exxon Mobil, a Record Profit but No Fanfare *The New York Times*.  31.1.2006. Viitattu 6.6.2013. (englanniksi)
9. ↑  ExxonMobil myy Suomen polttoaineliiketoimintansa SOK:lle, lehdistötiedoite 12.12.2006. Oy Esso Ab
10. ↑  Paul Brown, Global Warming, The last chance for change, Lontoo 2006, tuki s. 91, (englanniksi)
11. ↑  HS Lahtinen Sole STT: Brittilehti: Exxon rahoittaa ilmastoskeptikoita *Helsingin Sanomat*.  20.7.2010. Viitattu 23.1.2024.
12. ↑  Oil giant gave £1 million to fund climate sceptics *thetimes.co.uk*.  23.1.2024. Viitattu 23.1.2024. (englanniksi)
13. ↑  David Adam, David Adam Environment correspondent: ExxonMobil continuing to fund climate sceptic groups, records show *The Guardian*.  1.7.2009. Viitattu 23.1.2024. (englanniksi)
14. ↑  Tutkijat: Öljyjätti Exxon vähättelee ilmastonmuutosta *Helsingin Sanomat*.  22.9.2006. Viitattu 23.1.2024.
15. ↑  Annastiina Airaksinen: Tutkimus paljastaa tarkat luvut: Öljy-yhtiö Exxon tiesi toimintansa kuumentavan ilmastoa ja valehteli aiheesta *Tärkeimmät talousuutiset | Kauppalehti*.  23.1.2024. Viitattu 23.1.2024.
16. ↑  Öljyjätti Exxonissa ennustettiin ilmastonmuutosuhka "tyrmistyttävällä täsmällisyydellä" jo 70-luvulla *Yle Uutiset*.  13.1.2023. Viitattu 23.1.2024.
17. ↑  gazetteterrymurphy: Exxon scientists predicted global warming with 'shocking skill and accuracy,' Harvard researchers say *Harvard Gazette*.  12.1.2023. Viitattu 23.1.2024. (englanniksi)
18. ↑  Exxon Valdezin öljyonnettomuudesta 20 vuotta *Yle Uutiset*.  24.3.2009. Viitattu 23.1.2024.
19. ↑  Kari Kortelainen: Onnettomuudesta jo neljännesvuosisata – Exxon Valdezin öljyä on edelleen Alaskan rannoilla *Tekniikka&Talous*.  21.3.2014. Viitattu 23.1.2024.
20. ↑  Exxon Valdez -onnettomuudesta opittiin vain vähän *WWF Suomi*.  19.3.2009. Viitattu 23.1.2024.
21. ↑  Korkein oikeus alensi Exxon Valdezin öljyturman korvauksia *Yle Uutiset*.  26.6.2008. Viitattu 23.1.2024.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Exxon Mobil**.
* Yhtiön internetsivusto, Exxon Mobil Corporation 2003-2009, (englanniksi)
* ExxonSecrets (Arkistoitu – Internet Archive), Greenpeace USA, Washington D.C. Greenpeacen kustantama Exxonin ympäristöpolitiikkaa kritisoiva internet-sivusto (englanniksi)